ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สธ. 14/2561เรื่อง ข้อกําหนดสําหรับบริษัทหลักทรัพย์ที่ไม่สามารถ ดํารงเงินกองทุนสภาพคล่องสุทธิได้ (ฉบับที่ 2) อาศัยอํานาจตามความในมาตรา 141 วรรคหนึ่ง (2) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 โดยได้รับความเห็นชอบจากคณะกรรมการกํากับตลาดทุน สํานักงานออกประกาศไว้ดังต่อไปนี้ข้อ ๑ ให้เพิ่มบทนิยามคําว่า "กองทุนสํารองเลี้ยงชีพ" ท้ายบทนิยามคําว่า "ประกาศการดํารงเงินกองทุน" ในข้อ 1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 31/2557 เรื่อง ข้อกําหนดสําหรับบริษัทหลักทรัพย์ที่ไม่สามารถดํารงเงินกองทุนสภาพคล่องสุทธิได้ ลงวันที่ 23 กันยายน พ.ศ. 2557 ดังต่อไปนี้ ""กองทุนสํารองเลี้ยงชีพ" หมายความว่า กองทุนสํารองเลี้ยงชีพตามกฎหมายว่าด้วยกองทุนสํารองเลี้ยงชีพ"ข้อ ๒ ให้ยกเลิกความใน (6) ของข้อ 3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 31/2557 เรื่อง ข้อกําหนดสําหรับบริษัทหลักทรัพย์ที่ไม่สามารถดํารงเงินกองทุนสภาพคล่องสุทธิได้ ลงวันที่ 23 กันยายน พ.ศ. 2557 และให้ใช้ความต่อไปนี้แทน "(6) การเพิ่มมูลค่าเงินทุนที่รับบริหารให้แก่ลูกค้าบัญชีกองทุนส่วนบุคคล หรือ การเปิดบัญชีกองทุนส่วนบุคคลให้แก่ลูกค้ารายใหม่ เว้นแต่เป็นกรณีที่เกิดจากการจ่ายเงินสะสมของลูกจ้างหรือการจ่ายเงินสมทบของนายจ้างสําหรับลูกค้าที่เป็นกองทุนสํารองเลี้ยงชีพ"ข้อ ๓ ให้ยกเลิกความในข้อ 5 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 31/2557 เรื่อง ข้อกําหนดสําหรับบริษัทหลักทรัพย์ที่ไม่สามารถดํารงเงินกองทุนสภาพคล่องสุทธิได้ ลงวันที่ 23 กันยายน พ.ศ. 2557 และให้ใช้ความต่อไปนี้แทน "ข้อ 5 ให้บริษัทหลักทรัพย์ที่ปรากฏเหตุหนึ่งเหตุใดตามข้อ 4 ดําเนินการดังต่อไปนี้ (1) ระงับการดําเนินธุรกิจทุกประเภทจนกว่าจะสามารถดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ และได้รับอนุญาตจากสํานักงานให้ดําเนินธุรกิจได้ตามปกติ เว้นแต่เป็นกรณีดังนี้ (ก) การป้องกันความเสี่ยงโดยรวมในเงินลงทุนของบริษัทหลักทรัพย์หรือการดําเนินการตามภาระผูกพันที่ค้างอยู่ (ข) การดําเนินการตามความจําเป็นและสมควรเพื่อป้องกันมิให้มูลค่าทรัพย์สินของลูกค้าได้รับความเสียหาย การใช้สิทธิเพื่อประโยชน์ของลูกค้ากองทุนส่วนบุคคลหรือกองทุนสํารองเลี้ยงชีพในฐานะที่เป็นเจ้าของทรัพย์สินที่ลงทุน หรือเพื่อเปลี่ยนตราสารที่ครบกําหนดไถ่ถอนกับผู้ออกตราสารดังกล่าว (ค) การบริหารเงินสะสมและเงินสมทบของกองทุนสํารองเลี้ยงชีพที่เป็นลูกค้าอยู่แล้วในขณะนั้น หรือการจ่ายเงินให้แก่สมาชิกของกองทุนสํารองเลี้ยงชีพที่สิ้นสมาชิกภาพ (2) ล้างฐานะสัญญาซื้อขายล่วงหน้าที่มีไว้เพื่อตนเอง เว้นแต่เป็นกรณีใดหนึ่งดังนี้ (ก) สัญญาซื้อขายล่วงหน้าดังกล่าวมีวัตถุประสงค์เพื่อใช้ป้องกันความเสี่ยงจากเงินลงทุนหรือภาระผูกพันของบริษัทหลักทรัพย์ (ข) การมีฐานะสัญญาซื้อขายล่วงหน้านั้นไม่ทําให้บริษัทหลักทรัพย์มีภาระผูกพันหรือก่อหนี้เพิ่มเติมในภายหลัง (3) โอนทรัพย์สินของลูกค้าในบัญชีเงินสดไปยังบริษัทหลักทรัพย์อื่นเพื่อการเก็บรักษาทรัพย์สินของลูกค้าให้แล้วเสร็จภายในสิบวันทําการนับแต่วันที่ปรากฏเหตุหนึ่งเหตุใดตามข้อ 4 เว้นแต่จะได้รับการผ่อนผันระยะเวลาจากสํานักงานเนื่องจากมีเหตุจําเป็นและสมควร ทั้งนี้ หากมีค่าใช้จ่ายเกิดขึ้นจากการดําเนินการดังกล่าว ให้บริษัทหลักทรัพย์รายเดิมเป็นผู้รับผิดชอบค่าใช้จ่ายนั้น (4) กรณีเป็นบริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุน ให้ดําเนินการดังนี้ด้วย (ก) ดําเนินการให้ลูกค้าแต่ละรายเป็นผู้มีชื่อเป็นผู้ถือหลักทรัพย์โดยตรง (ข) โอนบัญชีการซื้อขายหลักทรัพย์ของลูกค้าแต่ละรายไปยังบริษัทหลักทรัพย์ประเภทหนึ่งประเภทใดดังนี้เป็นผู้ให้บริการแทน ทั้งนี้ ตามที่ลูกค้าแจ้งความประสงค์ไว้ 1. บริษัทหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่สามารถให้บริการซื้อขายหน่วยลงทุนได้ 2. บริษัทหลักทรัพย์ประเภทการจัดการกองทุนรวมซึ่งเป็นผู้จัดตั้งและจัดการกองทุนรวมนั้น ๆ (ค) ดําเนินการตาม (4) (ก) และ (ข) ให้แล้วเสร็จภายในห้าวันทําการนับแต่วันที่ปรากฏเหตุหนึ่งเหตุใดตามข้อ 4 เว้นแต่จะได้รับการผ่อนผันระยะเวลาจากสํานักงานเนื่องจากมีเหตุจําเป็นและสมควร ทั้งนี้ หากมีค่าใช้จ่ายเกิดขึ้นจากการดําเนินการดังกล่าว ให้บริษัทหลักทรัพย์เป็นผู้รับผิดชอบค่าใช้จ่ายนั้น (5) กรณีเป็นบริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล ให้ดําเนินการดังนี้ด้วย (ก) กรณีจัดการกองทุนส่วนบุคคล ให้ติดต่อลูกค้าโดยเร็วเพื่อสอบถามความประสงค์ของลูกค้าว่าจะให้จัดการทรัพย์สินของลูกค้าอย่างไร ระหว่างวิธีการใดวิธีการหนึ่งดังนี้ 1. เปลี่ยนแปลงทางทะเบียนเพื่อให้ลูกค้ามีชื่อเป็นเจ้าของทรัพย์สินนั้นโดยตรง 2. ให้บริษัทหลักทรัพย์ดําเนินการเพื่อให้บริษัทหลักทรัพย์อื่นเข้าจัดการกองทุนส่วนบุคคลแทน ในกรณีที่ไม่สามารถติดต่อลูกค้าได้ ให้ดําเนินการเปลี่ยนแปลงทางทะเบียนเพื่อให้ลูกค้ามีชื่อเป็นเจ้าของทรัพย์สินต่อไป ให้บริษัทหลักทรัพย์ดําเนินการให้ลูกค้ามีชื่อเป็นเจ้าของทรัพย์สินหรือเปลี่ยนบริษัทหลักทรัพย์ที่จัดการกองทุนส่วนบุคคล แล้วแต่กรณี ให้แล้วเสร็จภายในสามสิบวันนับแต่วันที่ปรากฏเหตุหนึ่งเหตุใดตามข้อ 4 (ข) กรณีจัดการกองทุนสํารองเลี้ยงชีพ ให้บริษัทหลักทรัพย์ติดต่อคณะกรรมการกองทุนสํารองเลี้ยงชีพโดยเร็ว และดําเนินการเพื่อให้บริษัทหลักทรัพย์อื่นเข้าจัดการกองทุนสํารองเลี้ยงชีพแทน โดยต้องดําเนินการให้แล้วเสร็จภายในหกสิบวันนับแต่วันที่ปรากฏเหตุหนึ่งเหตุใดตามข้อ 4 ในกรณีที่มีเหตุจําเป็นและสมควร สํานักงานอาจผ่อนผันระยะเวลาในการดําเนินการตาม (5) วรรคหนึ่ง (ก) วรรคสาม หรือ (ข) ได้ ทั้งนี้ ให้บริษัทหลักทรัพย์ที่ประสงค์จะขอผ่อนผันระยะเวลาดังกล่าวยื่นคําขอเป็นหนังสือพร้อมแสดงเหตุผลต่อสํานักงานล่วงหน้าไม่น้อยกว่าสิบวันก่อนครบกําหนดระยะเวลานั้น ในกรณีที่มีค่าใช้จ่ายเกิดขึ้นจากการดําเนินการตาม (5) วรรคหนึ่ง ให้บริษัทหลักทรัพย์เป็นผู้รับผิดชอบค่าใช้จ่ายดังกล่าว (6) แจ้งให้ลูกค้าทราบเป็นลายลักษณ์อักษรถึงการดําเนินการตาม (1) (3) (4) หรือ (5) แล้วแต่กรณี โดยไม่ชักช้า (7) กระทําการหรืองดเว้นการกระทําอื่นใดตามที่สํานักงานกําหนด เพื่อให้บริษัทหลักทรัพย์สามารถกลับมาดํารงเงินกองทุนสภาพคล่องสุทธิได้ตามประกาศการดํารงเงินกองทุนสภาพคล่องสุทธิ"ข้อ ๔ ประกาศนี้ให้ใช้บังคับตั้งแต่วันที่ 1 เมษายน พ.ศ. 2561 เป็นต้นไปผู้มีอํานาจลงนาม - ประกาศ ณ วันที่ 17 มกราคม พ.ศ. 2561 (นายรพี สุจริตกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์